সাহচর্যের আউটসোর্সিং!
ভিন দেশের নিঃসঙ্গ প্রবীণদের সঙ্গে ফোনে কথা বলে সাহচর্য দিচ্ছেন এ শহরের ছেলেমেয়েরা। তাঁরা কেমন আছেন, ওষুধ খেয়েছেন কি না, সে দেশের হালহকিকত কী, তা নিয়ে কথা চলছে সকাল-সন্ধ্যা। মূলত আমেরিকান অ্যাকসেন্টে ইংরেজি বলতে পারা এবং কণ্ঠস্বরে প্রবীণদের প্রতি যত্ন থাকলেই হল!
বালিগঞ্জের বাসিন্দা টুইঙ্কল মিত্র কলকাতার একটি কনটেন্ট রাইটিং সংস্থায় কাজ করতেন। বছর পঁচিশের ওই তরুণী বলেন, ‘‘বছরখানেক আগে আমি আরেকটি সংস্থায় কাজের অফার পাই। আমার ইংরেজি উচ্চারণ দেখে সাধারণ টেলিকলারের কাজের পরিবর্তে প্রবীণদের সাহচর্য দিতে বলা হয়।’’ 
কী নিয়ে কথা বলেন ক্লায়েন্টরা? ওই টেলিকলারের কথায়, ‘‘অধিকাংশ ক্ষেত্রেই ক্লায়েন্টরা দম্পতি। যাঁদের সন্তানেরা কর্মসূত্রে বাইরে থাকেন। অনেকে সপ্তাহান্তে আসেন দেখা করতে। এই প্রবীণেরা অনেক সময় আমাদের কাছে তাঁদের যৌবনের গল্প করেন, সন্তানদের গল্প শোনান। তাঁদের যে সব ওষুধ খাওয়ার কথা, সেগুলোর তালিকাও দিয়ে দেন অনেকে। আমরা সেগুলি মনে করিয়ে দিই। আমরাও ভারতের নানা কথা তাঁদের জানাই।’’ 
টুইঙ্কলের সহকর্মী উষসী চৌধুরী বলেন, ‘‘আমেরিকায় এক বৃদ্ধের স্ত্রী মারা যাওয়ার পর তিনি আমাদের সংস্থার সঙ্গে যোগাযোগ করেন। তারপর উনি আমার ওপর এতটাই নির্ভরশীল হয়ে পড়েন যে কাজের সময়ের বাইরেও ফেসবুকে কথা বলতাম।’’ 
নিঃসঙ্গ বৃদ্ধ-বৃদ্ধাদের ফোন করে নিয়মিত খোঁজখবর নেওয়ার জন্য বিভিন্ন দেশে অনেকদিন ধরেই বিভিন্ন সংস্থার রমরমা। বাড়ি বাড়ি গিয়ে খোঁজখবর নেওয়ার জন্য সেদেশের বাসিন্দাদের নিয়োগ করা হলেও ফোনে যত্নের জন্য আউটসোর্সিংয়ের রাস্তাই বেছে নেয় অধিকাংশ সংস্থা। অন্য ‘টেলিকলার’দের মতো এ ক্ষেত্রেও কাজ করতে হয় গড়ে ১০ ঘণ্টা। দিনে একাধিকবার ফোন করতে হয় একেকজন বৃদ্ধ বা বৃদ্ধাকে। প্রতিবার কথা বলতে হয় অন্তত আধ ঘণ্টা করে। 
যেভাবে বিভিন্ন বিপিওতে চাকরি মেলে, সেভাবেই মূলত অনলাইনে আবেদন এবং তারপর ইন্টারভিউ দিয়ে চাকরি হয় এক্ষেত্রেও। তবে প্রাথমিকভাবে কোনও সংস্থাই ভিনদেশের প্রবীণদের এমন ‘সার্ভিস’ দিতে হবে বলে জানায় না। টেলিকলারদের মধ্যে যাঁদের এই কাজের যোগ্য বলে মনে করা হয়, তাঁদের সংক্ষিপ্ত প্রশিক্ষণ দিয়ে তৈরি করে নেওয়া হয়। বেতন মাসিক ২০ থেকে ৩০ হাজার টাকা।